Document ID: /roh_data/filtered/fineweb-2-filterrobots_roh.jsonl.gz/24535

Perquai ch’i na dat betg bleras concurrenzas da chavaltgar en la regiun è la concurrenza regiunala a Glion impurtanta, declera la presidenta dal comité d’organisaziun Anastasia Wolf. Ils chavaltgaders guardian da na betg stuair far memia lungs viadis cun lur chavals. Vegnir vegn la gronda part dals var 80 chavaltgaders lura era dal Grischun, dentant era dal Tessin, dal Glaruna u era dal S. Gagl.
Concurrenza per mintgin
Quest onn datti da nov era ina concurrenza per persunas che n’han betg il brevet ubain la licenza da sa participar a las concurrenzas nua ch’i va per puncts en la rangaziun naziunala. Pia per tut quels e quellas che chavaltgeschan sulet per plaschair. Sco Anastasia Wolf di, saja quai in percurs nua ch’il chavaltgader possia mussar sin differents posts ses inschign.
Speran sin blers aspectaturs
La concurrenza custa tranter 20’000 e 25’000 francs. Daners ch’i dovra oravant tut per indemnisar la giuria, il construider da percurs, ils spezialists che mesiran il temp e la finala era per ils premis. Cuverts vegnan ils custs entras sponsurs, il daners da partenza dals chavaltgaders e sa chapescha era entras las entradas da la gastronomia. Uschia spera Anastasia Wolf sin bleras aspectaturas ed aspectaturs che visitan la concurrenza cun sias attracziuns per pitschen e grond.